CELEX: 62019TN0190
Language: et
Date: 2019-04-04 00:00:00
Title: kohtuasi T-190/19: 4. aprillil 2019 esitatud hagi — BF versus komisjon

24.6.2019   
            
            
               ET
            
            
               Euroopa Liidu Teataja
            
            
               C 213/40
            
         
      4. aprillil 2019 esitatud hagi — BF versus komisjon
      (kohtuasi T-190/19)
      (2019/C 213/42)
      Kohtumenetluse keel: saksa
      
         Pooled
      
      
         Hageja: BF (esindajad: advokaat S. Gesterkamp ja professor C. König)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tuvastada, et kostja on alates 18. detsembrist 2018, mil ta sai elektroonilisel teel kätte hageja teise märgukirja, rikkunud oma tegevusetusega kohustust teha hagejale kui kaebuse esitajale saadetav esialgset uurimist lõpetav otsus riigiabimenetluses SA.48706 (RVV Rostocker Versorgungs- und Verkehrs-Holding GmbH und Nordwasser GmbH), nimelt kas ametliku uurimismenetluse algatamise otsus või menetluse algatamata jätmise otsus;
               
            
                  —
               
               
                  mõista kohtukulud välja kostjalt; ning
               
            
                  —
               
               
                  igaks juhuks ja teise võimalusena, kui kostja lõpetab oma tegevusetuse hagi menetlemise ajal, mõista kohtukulud välja kostjalt.
               
            
         Väited ja peamised argumendid
      
      Hagi põhjenduseks esitab hageja järgmised väited.
      Hageja väidab kõigepealt, et tegevusetushagi esitamise tingimused on täidetud, kuna määruse (EL) 2015/1589 (1) artikli 4 kohase esialgset uurimist lõpetava otsuse asjaolud olid teise märgukirja kohaletoimetamise ajaks selged.
      Järgmisena väidab hageja, et kostja esitas oma 17. detsembri 2018. aasta haldusdokumendis üksnes normatiivsed märkused seadusliku monopoli kohta ettevõttesisese (in-house) tehinguga volitatud Nordwasser GmbH kasuks, mis võimaldab välistada konkurentsi kahjustamise ELTL artikli 107 lõike 1 tähenduses, ilma et kostja oleks käsitlenud faktilisi asjaolusid, näiteks soodsama kohtlemise asjaolusid puudutavaid küsimusi.
      Lisaks väidab hageja, et ta lükkas juba menetluse algetapis oma vastuväidetega ümber väite, et seaduslik monopol oli loodud kooskõlas liidu õigusega. Igal juhul oleks kostja pidanud tuvastatud asjaolude põhjal esitama oma puht õigusliku seisukoha ja sellest tulenevalt hiljemalt pärast 2018. aasta detsembrit tegema määruse (EL) 2015/1589 artikli 4 lõike 2 alusel menetluse algatamata jätmise otsuse, mida oleks võimalik vaidlustada.
      
         (1)  Nõukogu 13. juuli 2015. aasta määrus (EL) 2015/1589, millega kehtestatakse üksikasjalikud eeskirjad Euroopa Liidu toimimise lepingu artikli 108 kohaldamiseks (ELT L 248, 24.9.2015, lk 9).